FLK «Maudie»

FLK «Maudie» var et flytende hvalkokeri eid av de norske hvalfangstselskapene Hvalen og Hektor, begge disponert av Nils Bugge i Tønsberg. Hun ble kontrahert som tankskipet «War Peshawa», men ble overtatt av Bugge under bygging og ferdigstilt som hvalkokeriet «Maudie» til nesten samme spesifikasjon som Hektors FLK «Ronald», verdens første spesialbygde hvalkokeri. Fra 1922 til 1931 opererte hun ved Hektors landanlegg på Deceptionøya. Sesongen 1934/35 var hun hjelpekokeri for FLK «Pioner» under pelagisk fangst i farvannet mellom Bouvetøya og Sør-Shetlandsøyene.

I 1937 ble «Maudie» solgt til Finland og omdøpt DS «Angra». Hun gikk deretter i fraktefart på Sør-Amerika. I 1942 ble hun igjen solgt, denne gang til Finland-Amerika Linjen, og skiftet navn til DS «Mercator». Under krigen fraktet hun hovedsakelig jernmalm fra Luleå til Tyskland. 2. september 1944 kuttet Finland sine diplomatiske forbindelser til det nasjonalsosialistiske Tyskland mens «Mercator» lå i Danzig. Skipet ble beslaglagt og mannskapet på 32 sendt til Stutthof konsentrasjonsleir.

Etter at britene beslagla skipet i 1945 og omdøpte det «Empire Crouch», ble hun tilbakelevert de finske eierne i 1946. I 1952 ble hun solgt til Finska Ångfartygs Aktiebolaget, deretter i 1956 til J. Nurminen i Helsingfors og omdøpt «Ruth Nurminen».

Se også 
Liste over flytende hvalkokerier

Referanser

Eksterne lenker 
 Ship Card #2438 Finnish Mercantile Marine Database
 Standard WWI ships www.mariners-l.co.uk
 SS Maudie  Clydebuilt database

Hvalkokerier
Finske dampskip
Norske dampskip
Tyske dampskip
Britiske dampskip
Artikler i Antarktis-prosjektet
Skip fra 1920
1920 i Norge
Skip sluttseilt 1959
Skip bygget i Storbritannia
Artikler i sjøfart-prosjektet